ইন্টার্ন চিকিৎসকদের হোস্টেল থেকে ৫২০ পিস ইয়াবা উদ্ধার - মেডিকেল ও কারিগরি - দৈনিকশিক্ষা
বরিশাল শেরে বাংলা মেডিকেল কলেজের ইন্টার্ন চিকিৎসকদের হোস্টেল থেকে ৫২০ পিস ইয়াবা উদ্ধার করেছে পুলিশ। এসময় ইয়াবাসহ এক মাদক ব্যবসায়ীকে আটক করা হয়। বৃহস্পতিবার (১৭ অক্টোবর) দুপুরে কলেজের এমএম নূর উর রফি ইন্টার্নী হোস্টেলে পুলিশ অভিযান চালালে এসব ইয়াবা উদ্ধার করা হয়।
পুলিশ জানায়, হোস্টেলের তৃতীয় তলার ৩০৩নং কক্ষ থেকে ৫২০পিস ইয়াবাসহ রিফাত খান রন্টি নামে এক মাদক ব্যবসায়ীকে আটক করা হয়। পাশাপাশি দুটি চাকুও উদ্ধার করা হয় সেখান থেকে।
বরিশাল কোতয়ালী মডেল থানা পুলিশের সহকারী কমিশনার মো: রাসেল দৈনিক শিক্ষাডটকমকে বলেন, হোস্টেল থেকে যে মাদক ব্যবসায়ীকে আটক করা হয়েছে তার কাছ থেকে ইয়াবা সেবনের সরঞ্জামও উদ্ধার করা হয়েছে। তাছাড়া আটককৃতদের বিরুদ্ধে একাধিক মামলা রয়েছে।
বরিশাল শেরে বাংলা মেডিকেল কলেজ হাসপাতালের পরিচালক ডা. বাকির হোসেন দৈনিক শিক্ষাডটকমকে জানান, নিয়‌মিত প‌রিদর্শ‌নের অংশ হি‌সে‌বে হো‌স্টে‌লে যান তিনি। এরপর ৩০৩নং রু‌মে অবৈধ একজনের উপ‌স্থি‌তি দে‌খে তি‌নি পু‌লি‌শে খবর দি‌লে পু‌লিশ তা‌কে ইয়াবাসহ আটক ক‌রে।
নগর পুলিশের উপ পুলিশ কমিশনার (দক্ষিণ) মোয়াজ্জেম হোসেন ভূঁইয়া দৈনিক শিক্ষাডটকমকে বলেন, মাদক গ্রহণ বা ব্যবসার সাথে হোস্টেলের ইন্টার্ন চিকিৎসকরা জড়িত কিনা তা তদন্তের পর বলা যাবে।